Ingebrigt S. Sørfonn (Kristelig Folkeparti), 2001-06-15:
Datoen 1. juli 2001 vert ein merkedag. Då vert momsen på matvarer halvert. Dette er meir enn eit handslag; det er eit praktisk og målretta tiltak for å prioritera barnefamiliar og andre som i kvardagen sin opplever at utgiftene til matvarer tar ein vesentleg del av dei disponible inntektene. For Kristeleg Folkeparti er ei halvering av matmomsen praktisk utjamningspolitikk. Difor har dette vore og er ei høgt prioritert sak for oss. Som kjent er halveringa av matmomsen ein del av momsreforma. Sjølve momsreforma vart vedteken før jul. Men ein gjer ei rekkje oppryddingar og presiseringar gjennom handsaminga av revidert nasjonalbudsjett. Det var tidleg klart at utan spesielle tiltak ville momsreforma føra med seg store ekstrakostnader for det viktige arbeidet som frivillige lag og organisasjonar utfører. Difor fekk me inn i budsjettavtalen med Arbeidarpartiet i fjor haust at ein skulle koma nærmare attende til dette i revidert. Me er godt nøgde med at det er semje om at organisasjonane skal kompenserast fullt ut for meirkostnadene som følgjer av reforma. Ved at ein kjem attende til denne saka til hausten, vert det tid til på ein god og forsvarleg måte og i samarbeid med dei det gjeld, å finna fram til ei enkel og treffsikker ordning for den praktiske gjennomføringa av tiltaket. I statsbudsjettet sist haust hasta eit fleirtal igjennom at § 8 i eigedomsskattelova skulle iverksetjast frå 1. januar i år, trass i sterke åtvaringar. Kristeleg Folkeparti var den gongen med i eit mindretal som føreslo utsetjing av implementeringa med eitt år, slik at dei svære inntektstapa som vert påførte enkelte kraftkommunar, kunne avdempast. No er det ikkje noka god politisk øving å seia: Kva var det me sa? Men me ser resultatet av hastevedtaket. Elleve kommunar har meldt om eit skattetap på i overkant av 60 mill. kr, mens Regjeringa har lagt inn 25 mill. kr til dekning av tapet. Sjølv dei som utgjorde fleirtalet i fjor haust, bør nok vedgå at Stortinget med fordel kunne ha tatt seg litt meir tid. Det er nemleg ikkje slik at alle kraftkommunar lever i ei eventyrleg overflod av pengar og velstand. Faktum er at ganske mange innbyggjarar i desse elleve kommunane no tydeleg merkar konsekvensane av inntektsbortfallet. Elles gjev Regjeringa i revidert eit oversyn over rammevilkåra for norsk kraftproduksjon. I samband med dette må eg få understreka at kraftnæringa er viktig for Distrikts-Noreg, både som arbeidsgjevar og som skattebetalar. Næringa er no sterkt konkurranseutsett gjennom den opne nordiske kraftmarknaden. Difor må denne viktige næringa i landet vårt få høve til å konkurrera på like vilkår med utanlandske aktørar. Frå Kristeleg Folkeparti ventar me difor at Regjeringa følgjer opp framstillinga si og kjem attende til Stortinget med konkrete forslag til rammevilkår som sikrar denne nasjonale næringa god konkurranseevne. Norsk skipsfartsnæring har dei beste føresetnadene for vekst, utvikling og fornying. Kristeleg Folkeparti er difor med i ein merknad som understrekar dette, og som konkluderer med å be Regjeringa om å koma attende i statsbudsjettet for 2002 med forslag som sikrar konkurransedyktige vilkår for norske sjøfolk, både dei som arbeider i norske ferjereiarlag, og på andre fartygrupper. Me må ta vare på denne tradisjonsrike og framtidsretta næringa. Elles er Kristeleg Folkeparti svært oppteke av miljøtrusselen frå ulike hald. Store nasjonale NOx-utslepp er ein slik trussel. Ei ganske stor forureiningskjelde er den viktige ferjeflåten som me har langs kysten. Eg er difor svært nøgd med at eit stort fleirtal i finanskomiteen har stilt seg bak ein merknad som er tydeleg på at utskiftingstakta for gamle ferjer må forserast, og at det er nødvendig å gje klarsignal for gassdrivne ferjer i samband der det ligg til rette for det. Fleirtalet, som består av alle partia bortsett frå Framstegspartiet, pålegg Regjeringa å koma attende i budsjettet for 2002 med ein plan for innfasing av gassdrivne ferjer. Eg er viss på at me her er på terskelen til det som kan verta ein positiv miljørevolusjon for Kyst-Noreg. Til slutt må eg koma inn på ein feil i Innst. S. nr. 325. Eg ber om at ein merknad frå Kristeleg Folkeparti om Kunstnernes Informasjonskontor, som skulle ha stått til slutt under avsnitt 10.2 i innstillinga under omtalen av kapittel 320 post 78, vert teken inn i referatet frå dette møtet. Merknaden lyder slik: «Komiteens medlemmer fra Kristelig Folkeparti viser til at Regjeringen foreslår å opprette Senter for internasjonal formidling av billedkunst og at tilskuddet til Kunstnernes Informasjonskontor(KIK) skal overføres til det nye senteret fra 2002 for å finansiere dette. Disse medlemmer vil understreke at en slik overføring av ressurser ikke bør finne sted før det er foretatt en evaluering av Kunstnernes Informasjonskontor og den fremtidige situasjonen ved dette kontoret er faglig vurdert.» (KIK)